KIRJALLINEN KYSYMYS P-2220/99 esittäjä(t): Theresa Villiers (PPE-DE) komissiolle. Verokeskustelut.



Virallinen lehti nro 170 E , 20/06/2000 s. 0151 - 0152



KIRJALLINEN KYSYMYS P-2220/99 esittäjä(t): Theresa Villiers (PPE-DE) komissiolle (19. marraskuuta 1999) Aihe: Verokeskustelut 1. Missä kokouksissa viime kuukauden aikana on keskusteltu niin sanotusta Monti-veropaketin osista, ja missä kokouksissa aiotaan seuraavien kahden kuukauden aikana keskustella samasta aiheesta? 2. Mistä veroasioista erityisesti on keskusteltu viime kuukauden kokouksissa, ja mistä asioista on tarkoitus keskustella tulevissa kokouksissa? 3. Voiko neuvosto avoimuuden turvaamiseksi toimittaa parlamentille edellämainittujen kokousten tiivistelmät ja niissä käytyjen keskustelujen pohjana olleet asiakirjat? Frederik Bolkesteinin komission puolesta antama vastaus (3. joulukuuta 1999) 1. ja 2. Seuraavassa on luettelo kokouksista, jotka on pidetty jäsenvaltioiden kanssa tämän vuoden lokakuun 1. päivän jälkeen. Veropaketista on tarkoitus keskustella Eurooppa-neuvoston kokouksessa Helsingissä 10. ja 11. joulukuuta 1999. Tätä lukuun ottamatta tällä hetkellä ei ole tietoa siitä, missä muissa kokouksissa, jos ylipäänsä, veropakettia aiotaan käsitellä seuraavan kahden kuukauden aikana. Käytännesääntöjä käsittelevä työryhmä kokoontui 14. ja 15. sekä 27. lokakuuta 1999, jolloin keskusteltiin muutamista avoimista kysymyksistä ja työryhmän ensimmäisestä loppukertomusluonnoksesta. Tarkistettuja luonnoksia valmisteltiin, pohdittiin ja kehitettiin edelleen 3. ja 4. sekä 12. marraskuuta 1999 pidetyissä kokouksissa ja työryhmän kertomus esitettiin Ecofin-neuvoston kokouksessa 29. marraskuuta 1999. Neuvoston työryhmä piti 6. lokakuuta 1999 teknisen kokouksen, jossa käsiteltiin säästöjen tuottamien tulojen verotusta koskevaa direktiiviehdotusta. Kokouksessa keskusteltiin todistusmenettelystä ja kaksinkertaisen verotuksen estämisestä. Ecofin-neuvostolle esitettiin 8. lokakuuta 1999 kertomukset ehdotetun direktiivin periaatteiden edistämisestä jäsenvaltioista riippuvaisilla ja niihin assosioituneilla alueilla. Neuvoston korkean tason työryhmän kokouksessa 19. lokakuuta 1999 keskusteltiin yleisesti säästöjen tuottamia tuloja koskevan direktiivin mahdollisesta uudelleenmuotoilusta. Veropakettiin liittyviä avoimia kysymyksiä käsiteltiin neuvoston poliittisen tason erityiskokouksessa 28. lokakuuta 1999. Ecofin-neuvosto tarkasteli veropakettia kokonaisuudessaan 8. marraskuuta 1999. Puheenjohtajavaltio järjesti tapaamisen markkinoiden toimijoiden kanssa 18. marraskuuta 1999, neuvoston työryhmä kokoontui 22. marraskuuta 1999 ja Ecofin-neuvosto käsitteli ehdotusta 29. marraskuuta 1999. Korko- ja rojaltimaksuja koskevaan direktiiviehdotukseen liittyviä avoimia kysymyksiä käsiteltiin neuvoston työryhmän kokouksessa 26. lokakuuta 1999. Toinen avoimia kysymyksiä koskeva neuvoston työryhmän kokous pidettiin iltapäivällä 17. marraskuuta 1999. Ehdotusta käsiteltiin yhdessä veropaketin kahden muun osa-alueen kanssa Ecofin-neuvostossa 29. marraskuuta 1999. 3. Koska kaikki edellä luetellut kokoukset ovat neuvoston kokouksia, niiden virallisista kertomuksista ja kaikista niissä käsitellyistä valmisteluasiakirjoista vastaa neuvosto. Tämän vuoksi komissiolla ei ole valtuuksia toimittaa kyseisiä asiakirjoja parlamentille. Sisämarkkinoista vastaava komission jäsen on kuitenkin luvannut olla asianomaisten parlamentin valiokuntien käytettävissä ja keskustella ja selvittää henkilökohtaisesti komission kantoja politiikkoihin liittyvissä kysymyksissä. Hän myös keskusteli talous- ja raha-asioita sekä teollisuuspolitiikkaa käsittelevän valiokunnan kanssa veropaketista 25. marraskuuta 1999.